CELEX: 32012D0709
Language: el
Date: 2012-11-13 00:00:00
Title: 2012/709/Ευρατόμ: Απόφαση του Συμβουλίου, της 13ης Νοεμβρίου 2012 , για την έγκριση του συμπληρωματικού προγράμματος έρευνας για τον αντιδραστήρα υψηλής ροής που θα εκτελεστεί από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας το 2012-2015

20.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 321/59
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 13ης Νοεμβρίου 2012
   για την έγκριση του συμπληρωματικού προγράμματος έρευνας για τον αντιδραστήρα υψηλής ροής που θα εκτελεστεί από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας το 2012-2015
   (2012/709/Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβουλεύσεων με την επιστημονική και τεχνική επιτροπή (1),
   Εκτιμώντας τα ακόλουθα:
   
               (1)
            
            
               Στο πλαίσιο του Ευρωπαϊκού Χώρου Έρευνας, ο αντιδραστήρας υψηλής ροής του Πέτεν (εφεξής «HFR») υπήρξε και θα παραμείνει για αρκετό χρονικό διάστημα ένα σημαντικό μέσο που έχει στη διάθεσή της η Κοινότητα προκειμένου να συμβάλει στις επιστήμες και τις δοκιμές υλικών, στην πυρηνική ιατρική και στην έρευνα της ασφάλειας αντιδραστήρα στο πεδίο της πυρηνικής ενέργειας.
            
         
               (2)
            
            
               Η λειτουργία του HFR στηρίχθηκε από μια σειρά συμπληρωματικών προγραμμάτων έρευνας, από τα οποία το τελευταίο, η απόφαση 2009/410/Ευρατόμ του Συμβουλίου, της 25ης Μαΐου 2009, για την υιοθέτηση συμπληρωματικού προγράμματος έρευνας που θα εκτελεσθεί από το Κοινό Κέντρο Ερευνών για την Ευρωπαϊκή Κοινότητα Ατομικής Ενέργειας (2), έληξε στις 31 Δεκεμβρίου 2011. Προκειμένου να εξασφαλιστεί η συνέχεια μεταξύ των συμπληρωματικών ερευνητικών προγραμμάτων και της ομαλής λειτουργίας του συμπληρωματικού ερευνητικού προγράμματος 2012-2015 HFR, η απόφαση αυτή θα ισχύει από 1ης Ιανουαρίου 2012.
            
         
               (3)
            
            
               Δεδομένου ότι ο HFR εξακολουθεί να είναι αναγκαίος ως αναντικατάστατη υποδομή κοινοτικής έρευνας στα πεδία της βελτίωσης της ασφάλειας των πυρηνικών αντιδραστήρων, της υγείας, συμπεριλαμβανομένης της ανάπτυξης ιατρικών ισοτόπων για την αντιμετώπιση θεμάτων ιατρικής έρευνας, της πυρηνικής σύντηξης, της βασικής έρευνας, της κατάρτισης και της διαχείρισης αποβλήτων, όπου συμπεριλαμβάνεται η δυνατότητα μελέτης της ασφαλούς συμπεριφοράς των πυρηνικών καυσίμων για τα συστήματα αντιδραστήρα που παρουσιάζουν ενδιαφέρον για την Ευρώπη, η λειτουργία του HFR πρέπει να συνεχιστεί στο πλαίσιο του παρόντος συμπληρωματικού προγράμματος έρευνας έως τα τέλη του 2015.
            
         
               (4)
            
            
               Λόγω του ειδικού ενδιαφέροντος που έχουν εκδηλώσει για τη συνέχιση της λειτουργίας του HFR, οι Κάτω Χώρες, η Γαλλία και το Βέλγιο οφείλουν, όπως το δήλωσαν, να χρηματοδοτήσουν το παρόν πρόγραμμα μέσω χρηματοδοτικών συνεισφορών στον γενικό προϋπολογισμό της Ευρωπαϊκής Ένωσης οι οποίες εγγράφονται ως έσοδα ειδικού προορισμού,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, για διάστημα τεσσάρων ετών, αρχής γενομένης από την 1η Ιανουαρίου 2012, το συμπληρωματικό πρόγραμμα έρευνας για τη λειτουργία του HFR (εφεξής «το πρόγραμμα»), οι στόχοι του οποίου παρατίθενται στο παράρτημα I.
   Άρθρο 2
   Το κόστος για την εκτέλεση του προγράμματος, που υπολογίζεται σε 31,400 εκατ. ευρώ, χρηματοδοτείται πλήρως από τις συνεισφορές των Κάτω Χωρών, της Γαλλίας και του Βελγίου. Η κατανομή του εν λόγω ποσού παρατίθεται στο παράρτημα II. Η εν λόγω συνεισφορά θεωρείται έσοδο ειδικού προορισμού σύμφωνα με το άρθρο 18 παράγραφος 2 του κανονισμού (ΕΚ, Ευρατόμ) αριθ. 1605/2002 του Συμβουλίου (3).
   Άρθρο 3
   1.   Η Επιτροπή επιφορτίζεται με τη διαχείριση του προγράμματος. Για τον σκοπό αυτό, προσφεύγει στις υπηρεσίες του Κοινού Κέντρου Ερευνών.
   2.   Το διοικητικό συμβούλιο του Κοινού Κέντρου Ερευνών ενημερώνεται για την υλοποίηση του προγράμματος.
   Άρθρο 4
   Η Επιτροπή υποβάλλει στο Ευρωπαϊκό Κοινοβούλιο και στο Συμβούλιο ενδιάμεση έκθεση και τελική έκθεση για την εφαρμογή της παρούσας απόφασης.
   Άρθρο 5
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2012.
   Άρθρο 6
   Η παρούσα απόφαση απευθύνεται στα κράτη μέλη.
   
      Βρυξέλλες, 13 Νοεμβρίου 2012.
      
         
            Για το Συμβούλιο
         
         
            Ο Πρόεδρος
         
         Β. ΣΙΑΡΛΉ
      
   
   
      (1)  Πρακτικά της συνεδρίασης της ΕΤΕ που πραγματοποιήθηκε στις 17 Φεβρουαρίου 2012.
   
      (2)  ΕΕ L 132 της 29.5.2009, σ. 13.
   
      (3)  ΕΕ L 248 της 16.9.2002, σ. 1.
   
      ΠΑΡΑΡΤΗΜΑ I
      
         ΕΠΙΣΤΗΜΟΝΙΚΟΙ ΚΑΙ ΤΕΧΝΙΚΟΙ ΣΤΌΧΟΙ
      
      Οι κύριοι στόχοι του προγράμματος είναι οι ακόλουθοι:
      
                  1.
               
               
                  Να διασφαλισθεί η ασφαλής και αξιόπιστη λειτουργία του HFR ώστε να εξασφαλισθεί η διαθεσιμότητα ροής νετρονίων για πειραματικούς σκοπούς.
               
            
                  2.
               
               
                  Να καταστεί δυνατή η αποτελεσματική χρήση του HFR από ερευνητικά ινστιτούτα που διαπραγματεύονται ευρύ φάσμα επιστημονικών κλάδων: βελτίωση της ασφάλειας πυρηνικών αντιδραστήρων, υγεία συμπεριλαμβανομένης της ανάπτυξης ιατρικών ισοτόπων, πυρηνική σύντηξη, βασική έρευνα και κατάρτιση, και διαχείριση αποβλήτων, συμπεριλαμβανομένης της δυνατότητας μελέτης θεμάτων ασφάλειας των πυρηνικών καυσίμων για συστήματα αντιδραστήρα που παρουσιάζουν ενδιαφέρον για την Ευρώπη.
               
            
   
      ΠΑΡΑΡΤΗΜΑ II
      
         ΚΑΤΑΝΟΜΗ ΤΩΝ ΣΥΝΕΙΣΦΟΡΩΝ
      
      Οι συνεισφορές στο πρόγραμμα προέρχονται από τις Κάτω Χώρες, τη Γαλλία και το Βέλγιο.
      Η κατανομή των εν λόγω συνεισφορών έχει ως εξής:
      
                   
               
               
                  Κάτω Χώρες: 29,000 εκατ. ευρώ·
               
            
                   
               
               
                  Γαλλία: 1,200 εκατ. ευρώ·
               
            
                   
               
               
                  Βέλγιο: 1,200 εκατ. ευρώ·
               
            
                   
               
               
                  Σύνολο: 31,400 εκατ. ευρώ.
               
            Οι εν λόγω συνεισφορές καταβάλλονται στον γενικό προϋπολογισμό της Ευρωπαϊκής Ένωσης και προορίζονται για το παρόν πρόγραμμα.
      Οι συνεισφορές είναι σταθερές και μη αναθεωρήσιμες όσον αφορά διακυμάνσεις που αφορούν τις επιχειρησιακές δαπάνες, τις δαπάνες συντήρησης και παροπλισμού.